SKRIFTLIG FORESPØRGSEL P-2918/01

af Giovanni Pittella (PSE) til Kommissionen

(17. oktober 2001)

Om: Prisen på vand i den spanske vandplan

Spanien har med lov 10/2001 af 5. juli 2001 vedtaget en national vandplan.

Har Kommissionen undersøgt, om den spanske lov overholder bestemmelserne i rammedirektivet om vand og navnlig direktivets artikel 9, hvori det fastsættes, at medlemsstaterne skal tage hensyn til princippet om dækning af de faktiske omkostninger for at sikre, at vandressourcerne udnyttes effektivt?

Finder Kommissionen ikke, at anvendelse af den spanske lov vil føre til en skjult finansiering af prisen på vand inden for landbrug og turisme i visse spanske regioner, og at den dermed vil indebære unfair konkurrence over for andre europæiske regioner?

Svar afgivet på Kommissionens vegne af Margot Wallström

(3. december 2001)

Spanien har for nylig godkendt en vandplan ved lov 10/2001 af 5. juli 2001. Hovedsigtet med planen er at omfordele overfladevandressourcerne i Spanien til områder, der nu eller i fremtiden trues med alvorlig vandmangel.

Kommissionen er ved at foretage en nøje undersøgelse af sammenhængen mellem den nationale vandplan og vandrammedirektivet(1). Hvad angår spørgsmål vedrørende prissætning og afgifter på vand, indeholder vandrammedirektivet udtrykkelige bestemmelser om vandafgifter, prissætning, der tilskynder til besparelser, og dækning af omkostningerne. I artikel 9 hedder det: Medlemsstaterne tager hensyn til princippet om, at alle omkostninger i forbindelse med forsyningspligtydelser, herunder miljømæssige og ressourcerelaterede omkostninger, skal dækkes, under hensyn til den økonomiske analyse, der foretages i henhold til bilag III, og navnlig i overensstemmelse med princippet om, at forureneren betaler.

Ifølge samme artikel skal medlemsstaterne også inden 2010 sikre, at prissætningspolitikken giver brugerne passende tilskyndelse til en effektiv anvendelse af vandressourcerne, og at de forskellige vandanvendelsessektorer (opdelt i mindst sektorerne husholdninger, industri og landbrug) yder et passende bidrag til dækning af omkostningerne i forbindelse med forsyningspligtydelser. Medlemsstaterne kan i den forbindelse tage hensyn til omkostningsdækningens sociale og økonomiske følger samt til de geografiske og klimatiske forhold i den eller de berørte regioner.

Det er endnu for tidligt til, at det udelukkende på grundlag af vandplanen er muligt at vurdere, om Spanien efterkommer artikel 9 og kravene heri om prissætning, der tilskynder til effektiv anvendelse af vandressourcerne, og dækning af omkostningerne. Fristen for at efterkomme disse krav er 2010. Spanien skal endvidere først have omsat vandrammedirektivet i national ret i december 2003.

Til den tid vil det være muligt at foretage en foreløbig vurdering af, om prissætningen af vandforsyningsydelserne, herunder ydelser, der leveres som led i den spanske vandplan, og de vigtigste vandanvendelsesformål, som defineret ovenfor, vil kunne opfylde vandrammedirektivets krav og ikke skabe illoyale konkurrencevilkår i forhold til de andre regioner i Europa. Denne vurdering vil til dels kunne bygge på den økonomiske analyse af vandanvendelsen, der er omhandlet i vandrammedirektivets artikel 5 og bilag III.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.